רצח שרית אחמד שקור

שרית אחמד שקור היה נער טרנסג'נדר דרוזי בן 18 מהכפר כסרא שבגליל העליון, שנרצח ב-9 ביוני 2023. לפי החשד ולפי חבריו, הרצח הוא על רקע טרנספובי בשל זהותו המגדרית.
בעקבות הרצח החליט משרד הרווחה על הקמת מקלט לערבים להט"בים באופן מיידי.

רקע
בגיל 15, כשלוש שנים לפני הרצח, שקור יצא מהארון כטרנסג'נדר, וביקש שיפנו אליו מעתה בלשון זכר. בשל כך נרדף על ידי משפחתו וספג איומי רצח מאחָיו. בשנת 2020 הגיש שקור תלונה על אחָיו במשטרה ושנה לאחר מכן הורשעו שניהם, אך רק אחד מן האחים ריצה עונש מאסר בפועל, של חודש אחד בלבד. לפני רציחתו שהה שקור במקלט לנשים.

לפי הדיווחים, גם לאחר שחרור אחיו מן הכלא, פנה שקור לרשויות משום שחש מאוים. המשטרה ניסתה לשכנע את שקור להישאר במקלט בו שהה קודם לכן, אך שקור סירב ועבר להתגורר עם אחותו.

הרצח
ביום שישי, 9 ביוני 2023, נרצח שקור ביריות בידי אלמונים, בכניסה לירכא. תחילה נחשד האירוע כעוד אירוע אלימות על רקע הפשיעה בחברה הערבית בישראל, אך בהמשך השתנו החשדות וכעת הסברה היא כי הרצח בוצע על רקע טרנספובי. ב-10 ביוני 2023 דווח כי המשטרה מחפשת אחר אחד מאחיו, החשוד ברציחתו.

לאחר הרצח

לאחר הרצח התקיימו הפגנות בתל אביב ובצומת כישור שם אירע הרצח. אנדרטה מאולתרת שהוקמה במקום הושחתה על ידי צעירים מהאזור לאחר שכוחות המשטרה עזבו את המקום. במהלך אותה התפרעות הותקף כתב חדשות 13, עלי מוגרבי, אשר סיקר את ההפגנה, ובשל כך פונה למיון ואושפז.

אלקאוס, ארגון פלסטיני המגן על זכויות פלסטינים להט"בים, ארגן ב-13 ביוני 2023 עצרת לזכרו ברחוב בן-גוריון בחיפה, שציין את אירועי הרצח הטראגיים מתחילת השנה וכלל טענות לקולוניאליזם בישראל אשר הביאו לאפליה קשה כנגד להט"בים ערביים. בעצרת השתתפו כ-150 איש, והוקמה אנדרטה מאולתרת לזכרו. במצעד הגאווה בחיפה צעד גוש לזכרו של שקור, והאירוע המרכזי בגן האם נפתח בדקת דומיה.

הרצח של שקור הושווה לניסיונות רצח דומים בחברה הערבית בשנים שקדמו, כולל מקרה של ניסיון רצח של צעירה טרנסג'נדרית שהתלוננה על איומים מצד אחֶיה בשנת 2019, וכן נטען כי הרצח מעיד על חוסר במעני רווחה לקהילה הלהט"בית הערבית, המעמיד אותם בסיכון. בעקבות הרצח הודיע משרד הרווחה ב-13 ביוני 2023 על הקמה של מקלט לערבים להט"בים, שהקמתו אושרה לפני כשנה וחצי אך התעכבה, באופן מיידי.

ראו גם
 רצח על חילול כבוד המשפחה
 טרנספוביה בישראל
 הרצח במצעד הגאווה בירושלים
 הרצח בברנוער

הערות שוליים 

2023 בישראל
אלימות נגד להט"ב בישראל
שקור